钦定古今图书集成/明伦汇编/官常典/第646卷 > 宓不齐
## 钦定古今图书集成/明伦汇编/官常典/第646卷 > 宓不齐

按《孔子家语》，孔子弟子有宓子贱者，仕于鲁，为单父
宰。恐鲁君听谗言，使己不得行其政，故请君之近史
二人，与之俱至官。宓子戒其邑吏，令二史书，方书辄
掣其肘，书不善则从而怒之。二史患之，辞请归鲁。宓
子曰：“子之书甚不善，子免而归矣。”二史归报于君曰：
“宓子使臣书而掣肘，书恶而又怒臣，邑吏皆笑之，此
臣之所以去之而来也。”鲁君以问孔子，子曰：“宓不齐
君子也，其才任霸王之佐，屈节治单父，将以自试也。
意者以此为谏乎？”公寤太息而叹曰：“此寡人之不肖。
寡人乱宓子之政而责其善者数矣。微二史，寡人无
以知其过；微夫子，寡人无以自寤。”遽发所爱之使，告
宓子曰：“自今以往，单父非吾有也，从子之制，有便于
民者，子决为之。五年一言其要。”宓子曰：“敬奉诏。”遂得
行其政，于是单父治焉。躬敦厚，明亲亲，尚笃敬，施至
仁，加恳诚，致忠信，百姓化之。齐人攻鲁，道由单父，单
父之老请曰：“麦已熟矣，今齐寇至，不及人，人自收其
麦，请放民出，皆获傅郭之麦，可以益粮，且不资于寇。”
三请而宓子不听。俄而齐寇逮于麦，季孙闻之，怒，使
人让宓子曰：“民寒耕热耘，曾不得食，岂不哀哉！不知
犹可以告者三，而子不听，非所以为民也。”宓子蹴然
曰：“今兹无麦，明年可树，若使不耕者获，是使民乐有
寇。且得单父一岁之麦，于鲁不加彊，丧之不加弱；若
使民有自取之心，其创必数世不息。”季孙闻之，赧然
而愧曰：“地若可入，吾岂忍见宓子哉！”三年，孔子使巫
马期远观政焉。巫马期阴免衣，衣敝裘，入单父界，见
渔者得鱼，辄舍之。巫马期问焉，曰：“凡渔者为得何以
得鱼，即舍之。”渔者曰：“鱼之大者名为。”“吾大夫爱之”，
其小者名为。“吾大夫欲长之，是以得二者，辄舍之。”
巫马期返，以告孔子曰：“宓子之德，至使民暗行，若有
严刑于旁，敢问宓子何行而得于是？”孔子曰：“吾尝与
之言曰：‘诚于此者刑乎’？彼宓子行此术于单父也。”
按《说苑》，“宓子贱为单父宰，过于阳昼曰：‘子亦有以送仆乎’？阳昼曰：‘吾少也贱，不知治民之术，有钓道二焉，
请以送子’。子贱曰：‘钓道奈何’？”阳昼曰：“夫扱纶错饵，迎
而吸之者，阳桥也，其为鱼薄而不美，若存若亡，若食
若不食者，鲂也，其为鱼也博而厚味。”宓子贱曰：“善。”于
是未至单父，冠盖迎之者交接于道。子贱曰：“车驱之，
车驱之，夫《阳昼》之所谓《阳桥》者至矣。”于是至单父，请
其耆老尊贤者，而与之共治单父。　宓子贱治单父，
弹鸣琴，身不下堂，而单父治；巫马期亦治单父，以星
出，以星入，日夜不处，以身亲之，而单父亦治。巫马期
问其故于宓子贱，宓子贱曰：“我之谓任人，子之谓任
力。任力者固劳，任人者固佚。”人曰：“宓子贱则君子矣，
佚四肢，全耳目，平心气，而百官治，任其数而已矣。”巫
马期则不然，弊性事情，劳烦教诏，虽治犹“未至也。”
孔子谓宓子贱曰：“子治单父而众《说语》，丘所以为之
者曰：‘不齐父其父，子其子，恤诸孤而哀丧纪’。”孔子曰：
“善小节也，小民附矣，犹未足也。”曰：“不齐也，所父事者
三人，所兄事者五人，所友者十一人。”孔子曰：“父事三
人，可以教孝矣；兄事五人，可以教悌矣；友十一人，可
以教学矣；中节也，中民附矣。”犹未足也。曰：“此地民有
贤于不齐者五人，不齐事之，皆教不齐所以治之术。”
孔子曰：“欲其大者，乃于此在矣。昔者尧舜清微其身，
以听观天下，务来贤人。夫举贤者，百福之宗也，而神
明之主也。不齐之所治者小也，不齐所治者大，其与
尧舜继矣。”